钦定古今图书集成/明伦汇编/氏族典/第165卷 > 《廖用贤尚友录》 > 安原
## 钦定古今图书集成/明伦汇编/氏族典/第165卷 > 《廖用贤尚友录》 > 安原

按《魏书安同传》：“同子原，雅性矜严，沉勇多智略。太宗
时为猎郎，出监云中军事。时赫连屈丐犯河西，原以
数十骑击之，杀十馀人。太宗以原轻敌，违节度，加其
罪责。然知原骁勇，遂任以为将，镇守云中，宽和爱下，
甚得众心。蠕蠕屡犯塞，原辄摧破之。以功赐爵武原
侯，加鲁兵将军。世祖即位，征拜驾部尚书，迁尚书左”
仆射、河间公，加侍中、征南大将军。原在朝无所比周，
然恃宠骄恣，多所排抑。为子求襄城公卢鲁元女，鲁
元不许。原告其罪状，事相连逮，历时不决。原惧不胜，
遂谋为逆，事泄，伏诛。